আজ ISL ফাইনাল, দ্বি-মুকুটের লক্ষ্যে মোহনবাগান

কলকাতা: আজ কোনও আইপিএল, কোনও রাজনৈতিক বৈঠক, কোনও মিছিল নয়, শহরের সমস্ত নজর সান্ধ্য যুবভারতী ক্রীড়াঙ্গনে। কারণ আজ শনিবার সন্ধে ৭.৩০টায় বেঙ্গালুরু এফসি-র (Bengaluru FC) বিরুদ্ধে আইএসএল ফাইনাল (ISL Final) খেলতে নামছে মোহনবাগান সুপার জায়ান্ট (Mohun Bagan SG)। লিগ-শিল্ডের পর এবার কাপ জিতে দ্বি-মুকুট পেতে চায় হোসে মোলিনার (Jose Molina) দল।

গত মরসুমে লিগ-শিল্ড জিতলেও কাপ অধরা থেকে গিয়েছিল আন্তনিও হাবাসের মোহনবাগানের। যুবভারতীতেই সবুজ-মেরুন সমর্থকদের দুঃখ দিয়ে কাপ নিয়ে চলে গিয়েছিল মুম্বই সিটি এফসি। বাগানের বরাবরের শক্ত গাঁট মুম্বই এবার ফাইনালে উঠতে পারেনি। এবারের প্রতিপক্ষ বেঙ্গালুরুও কিন্তু কাপ জয়ের অন্যতম দাবিদার। লিগ টেবিলে দ্বিতীয় স্থানে শেষ করা এফসি গোয়াকে হারিয়ে ফাইনালে উঠেছে তারা।

আরও পড়ুন: ইডেন গার্ডেন্সে কেন এমন পিচ হবে না?

বয়স যাই হোক না কেন, দারুণ ফর্মে আছেন সুনীল ছেত্রী (Sunil Chhetri)। সেমিফাইনালের দ্বিতীয় পর্বে তাঁর গোলেই ফাইনালে উঠেছে বেঙ্গালুরু। তাছাড়া এডগার মেন্ডেজ, রায়ান উইলিয়ামস এবং আলবার্তো নোগেরা তো আছেনই। জেরার্ড জারাগোজার দলের শক্তি নিয়ে কোনও সন্দেহ নেই।

শক্তি মোহনবাগানেরও আছে। এবং আজ পূর্ণ শক্তি নিয়েই ভাসবে পালতোলা নৌকা। আপুইয়া আগের দিনই প্রথম একাদশে ফিরেছেন এবং জয়সূচক গোল করেছেন। মনবীর সিং শেষের দিকে নেমেছিলেন, কাজেই আজ শুরু থেকে খেলবেন বলে আশা করা যায়। রক্ষণে টম আলড্রেড এবং আলবার্তো রদ্রিগেজ খেলবেনই। আক্রমণভাগের চার বিদেশির মধ্যে শুরু থেকে কারা খেলেন সেটাই দেখার। সম্ভবত জেসন কামিংস এবং জেমি ম্যাকলারেনকে নামাবেন মোলিনা।